ગુજરાતીમાં ગોરખનાથના નામાચરણો ધરાવતી અનેક ભજન રચનાઓ મળે છે. કાં તો એ મૂળ ગોરખ રચિત રચનાઓનું ગુજરાતી કરણ કે લૌકિકીકરણ પામેલી રચનાઓ છે અથવા તો એ પરંપરામાં થયેલા સાધક યોગીઓ દ્વારા ગોરખનાથને નામે રચાયેલી ભજન કે પદ કૃતિઓ છે. ગોરખનાથ શિષ્ય કાનપરી, ભૂતનાથ, વેલનાથ, રૂખડિયો, રામૈયો, વિશ્વનાથ, તોલાપુરી, ધૂણીનાથ, કંથડનાથ, તૂડાપૂરી, મરકટનાથ, જીવણનાથ વગેરે કવિઓને નામે ગુજરાતી ભાષામાં યોગસાધના સંબંધી નાથપંથી ભજન રચનાઓ પ્રાપ્ત થાય છે, જેમાં ઉપદેશ, સાધના અવળવાણી, નાથપંથી સાધકોની ચરિત્ર કથાઓ, અને રૂપકાત્મક ભજનો છે.